కన్నెగంటి బ్రహ్మానందం
బ్రహ్మానందాన్ని మొట్టమొదటి సారిగా మూవీ కెమెరా ముందు మేకప్ వేసి నిలబెట్టినవ్యక్తి దర్శకుడు వేజళ్ల సత్యనారాయణ. నరేశ్ కథానాయకుడిగా నటించిన శ్రీ తాతావతారం అనే చిత్రంలో కథానాయకుడి నలుగురు స్నేహితులలో ఒకడిగా నటించాడు. విశేషం ఏమిటంటే తన పుట్టినరోజు ఫిబ్రవరి 1 వ తేదీన ఆ సినిమాలో తొలి వేషం వేశాడు. 1985లో హైదరాబాద్ వెస్లీ కాలేజీలో మధ్యాహ్నం పన్నెండు గంటలకు హీరో నరేశ్‌తో తీసిన తొలి షాట్ బ్రహ్మానందం నటజీవితానికి శ్రీకారం చుట్టింది. ఈ చిత్రంతో నటించడం ప్రారంభించినా, తొలిసారి విడుదలయిన చిత్రం మాత్రం జంధ్యాల దర్శకత్వంలో వచ్చిన అహ! నా పెళ్ళంట!.
తెలుగు బాలల చిత్రాలు
లవకుశ తర్వాత బాలపాత్రకు అంతటి ప్రాముఖ్యత గల మరో చిత్రం భక్తప్రహ్లాద (1967). దీనిలో ప్రహ్లాదుడిగా బేబీ రోజారమణి నటించింది. రోజారమణికి అప్పటికి ఐదేళ్లు. పాములను మెడలో వేసుకోవాలంటే పెద్దవాళ్లకే వెన్నులోనుంచి చలి పుడుతుంది. అలాంటిది ఈ పాప పామును మెడలో వేసుకుని స్టూడియో అంతా తిరిగేది.
సమాస భూయిష్టమైన పదాలను చక్కటి ఎక్స్‌ప్రెషన్‌తో, సరైన లిప్ మూవ్‌మెంట్స్‌తో సింగిల్ టేక్‌లో ఇచ్చేది. భక్తప్రహ్లాదలో పాటలకు పద్యాలకు రోజారమణి ఇచ్చిన లిప్ మూవ్‌మెంట్‌ను పరిశీలించేందుకు ఆ సినిమాను రెండవసారి చూశానని అక్కినేని నాగేశ్వరరావు ఒక సందర్భంలో చెప్పారు. తర్వాత రోజారమణి, మహానటి సావిత్రి దర్శకత్వం వహించిన చిన్నారి పాపలు (1968)లోను, రామాలయం (1971), శ్రీదేవి (1970), సత్తెకాలపు సత్తెయ్య (1969) మొదలైన చిత్రాల్లో నటించింది.